ליאת שוחט

ליאת שוחט (נולדה ב-14 בדצמבר 1972) היא ראש עיריית אור יהודה, המכהנת מספטמבר 2015. שוחט נולדה וגדלה באור יהודה, הוריה יוצאי עיראק וטורקיה. היא הייתה רכזת שבט בצופים ויושבת ראש מועצת הנוער העירונית. שירתה בצה"ל כמדריכת נוער (מד"נית). היא בעלת תואר ראשון במדע המדינה, תואר ראשון במשפטים מהקריה האקדמית אונו ותואר שני בחינוך. הוסמכה כעורכת דין, וניהלה משרד עורכי דין פרטי בתחום האזרחי. בבחירות לרשויות המקומיות ב-2003 נבחרה לכהן כחברת מועצה לראשונה מטעם סיעת "אור חדש", רשימה עצמאית שנתמכה על ידי מפלגת העבודה. במסגרת זו הייתה סגנית ראש העירייה, יו"ר דירקטוריון המתנ"ס בעיר והממונה על הגיל הרך והדיור הציבורי. משנת 2007, שבה נבחר דוד יוסף לראשות העירייה, הייתה חברת מועצה באופוזיציה. בעקבות התפטרותו של יוסף נערכו בספטמבר 2015 בחירות מיוחדות לראשות העירייה שבהן התמודדה שוחט מול שלושה מועמדים, וזכתה ב-59% מקולות הבוחרים. ב-4 באפריל 2017 חתמה שוחט על הסכם גג מול מדינת ישראל, במסגרתו סוכם כי אור יהודה תקדם את הקמתן של שתי שכונות חדשות, ובמקביל תקבל תקציב של 1.5 מיליארד שקל שיושקע בהקמת השכונות החדשות, בשדרוג השכונות הוותיקות ובשדרוג מבני ציבור ומבני חינוך. כמו כן, ההסכם מתייחס להקמה של כמיליון מ"ר של שטחי מסחר ותעסוקה וכן של פארק ירוק ענק בדרום העיר בשטח של כ-600 דונם. שוחט הובילה את מאבק עוטף נתב"ג יחד עם ארבע רשויות נוספות העוטפות את נמל התעופה, כל זאת במטרה לייצר צדק חלוקתי מהכנסות שדה התעופה הסמוך שפוגעות באפשרות של הרשויות לפתח אזורי מסחר ותעסוקה בשל מגבלת הגובה הקיימת, וכן לאור העובדה כי תושבי הערים סובלים מרעשי המטוסים מבלי שניתן להם פיצוי הולם. בנוסף לכך, מקדמת פרויקטים נוספים בתחום הפינוי-בינוי. במהלך הקמפיין לבחירות 2018 הרבו יריביה הפוליטיים של שוחט לבקר אותה ברשתות החברתיות ובאמצעות פלאיירים אלמוניים שחולקו לבתי התושבים. במהלך הקמפיין פורסמה כתבה בעיתון TheMarker שטענה כי שוחט התערבה במכרז. בעקבות הכתבה שפורסמה, הגישה שוחט תביעת דיבה בסך 300 אלף ש"ח נגד הכתב גור מגידו והעיתון. בעקבות גישור בין הצדדים הסתיימה תביעה זו בלא כלום. בבחירות 2018 נבחרה שוחט ברוב של 51.79 אחוז לאחר שגברה על יריביה, עו"ד עוזי אהרון ואפי גוטמן, ששניהם שימשו כסגניה, וכן ננה חן, חברת מועצה. סיעתה של שוחט, סיעת "אור חדש" הפכה לסיעה הגדולה במועצת העיר ומונה חמישה מנדטים. בסוף שנת 2018, בדירוג הלשכה המרכזית לסטטיסטיקה שפורסם, עלה כי אור יהודה טיפסה מאשכול חברתי 5 ל-6 בפעם הראשונה. במישור הארצי, שוחט כיהנה כיו"ר הסניף המקומי של מפלגת העבודה כלמעלה מעשור. בבחירות לכנסת ה-17 הוצבה במקום ה-61 ברשימת העבודה-מימד לכנסת. בתקופתה כחברת מועצת העיר בשנת 2012 ולקראת הבחירות לכנסת ה-19, התמודדה בפריימריז של העבודה והפסידה. אחרי ההפסד בפריימריז, עברה למפלגת התנועה של ציפי לבני והוצבה במקום ה-21 ברשימת התנועה. בעקבות מעברה למפלגת התנועה, הופסקה תמיכת מפלגת העבודה בתנועת אור חדש ומאז רצה אור חדש כרשימה עצמאית. ב-16 בינואר 2023 הצטרפה שוחט כחברה במפלגת הליכוד. בינואר 2021 הושלך לעבר ביתה רימון הלם שהתפוצץ מבלי שגרם לנזק בנפש או ברכוש. ההערכות הן כי הרימון הושלך על רקע עניינים הקשורים ברישוי עסקים או תכנון ובנייה. בסוף אותו החודש נעצרו שני חשודים במעשה. שוחט נשואה לאורי, ולהם ארבעה ילדים. את בתה הקטנה ילדה חמישה שבועות לפני בחירתה לראשות העירייה. יעל שני, ליאת שוחט מבטיחה לשנות את אור יהודה, באתר mynet,‏ 4 באוגוסט 2015 צביקה גרוניך, ‏בתמיכת החרדים: ליאת שוחט נבחרה לראשות העיר, באתר כיכר השבת, 9 בספטמבר 2015 נועם דביר, חודש אחרי הלידה: נבחרה לראשות אור יהודה, באתר ynet, 9 בספטמבר 2015 משה נעים, ליאת שוחט, מביאה אור חדש על אור יהודה, נבחרה לראשות עיריית אור יהודה, באתר "כאן נעים", 9 בספטמבר 2015 ריקי רט, מקור ראשון, בלי חופשת לידה: ראשת העיר לא מתנצלת, באתר nrg‏, 16 באוקטובר 2015 ליאת שוחט, סרטון באתר יוטיוב איתי שיקמן, תושב אור יהודה איים על ראש העיר בפייסבוק - ונעצר: "הסוף יהיה מר מאוד", באתר ynet, 21 באוגוסט 2018 כרמלה קופר, ראשת עיריית אור יהודה רוצה להיות האלטרנטיבה לתל אביב, באתר מגדילים, 29 בנובמבר 2017 אור רביד‏, אחרי שהכפיש בפייסבוק: תושב יפצה את ראשת העיר ברבע מיליון שקל, באתר וואלה, 6 בדצמבר 2017 הדר כהן, ראש עיריית אור יהודה תובעת את עיתון דה מארקר: "נפלו בפח של גורמים פוליטיים", באתר אונו news, 9 באוקטובר 2018 אורן פרסיקו, תביעות דיבה בסך 600 אלף שקל נגד עיתונאי "דה מרקר" גור מגידו הסתיימו בלא כלום, באתר העין השביעית, 14 ביוני 2020 ילקוט הפרסומים 5504, באתר נבו, ‏12 במרץ 2006 וואלה! מקומי‏, ליאת שוחט ראש העיר אור יהודה הצטרפה לליכוד: "מביעה אמון בדרכו של ראש הממשלה בנימין נתניהו", באתר וואלה, 19 בינואר 2023 אלון חכמון, ‏רימון הלם הושלך סמוך לביתה של ראשת העיר של אור יהודה, באתר מעריב אונליין, 3 בינואר 2021 אלון חכמון, ‏הוארך מעצרם של שני חשודים בהשלכת רימון לעבר ביתה של ראש עיירית אור יהודה, באתר מעריב אונליין, 25 בינואר 2021 נועם דביר, חודש אחרי הלידה: נבחרה לראשות אור יהודה, באתר ynet, 9 בספטמבר 2015